b'\n_START_ARTICLE_\nMilj\xc3\xb8pakke Trondheim\n_START_PARAGRAPH_\nMilj\xc3\xb8pakken er en plan for utbygging av samferdsel i Trondheim. Milj\xc3\xb8pakken er et samarbeid mellom Trondheim kommune, Statens vegvesen og S\xc3\xb8r-Tr\xc3\xb8ndelag fylkeskommune. Milj\xc3\xb8pakkens prosjekter omfatter veiutbygging (bl.a. ny Sluppen bru og ny E6 Jakt\xc3\xb8yen\xe2\x80\x93Tonstad), kollektivtrafikk, trafikksikkerhet, milj\xc3\xb8 (bl.a. bedring av bymilj\xc3\xb8et og tiltak mot trafikkst\xc3\xb8y) og sykkel (bygge ut sykkelveinettet i og rundt byen). Midlene som kreves inn fordeles 50/50 mellom veiutbygging og andre tiltak. Trondheim kommune og S\xc3\xb8r-Tr\xc3\xb8ndelag fylkeskommune inngikk i 2009 en avtale med Samferdselsdepartementet knyttet til pakken. Avtalen gir fylket midler fra bel\xc3\xb8nningsordningen for bedre kollektivtransport og mindre bilbruk i byomr\xc3\xa5dene for \xc3\xa5 f\xc3\xa5 flere til \xc3\xa5 velge buss framfor privatbil. Pakken ble foresl\xc3\xa5tt og vedtatt i 2009. Arbeidet med Milj\xc3\xb8pakken startet for alvor i 2010 og skal p\xc3\xa5g\xc3\xa5 til 2025.\n_START_SECTION_\nFinansiering\n_START_PARAGRAPH_\nDen totale rammen p\xc3\xa5 Milj\xc3\xb8pakken er 9,656 mrd. Av dette dekkes 6,642 mrd av bompenger, mens det legges opp til at staten dekker 1,730 mrd. Det resterende bel\xc3\xb8pet dekkes av lokale midler, ekstra fylkesvegmidler og midler fra bel\xc3\xb8nningsordningen.'